钦定古今图书集成/方舆汇编/职方典/第1532卷 > 《石阡府论》阙名
## 钦定古今图书集成/方舆汇编/职方典/第1532卷 > 《石阡府论》阙名

按：府地连黔、播，而崖谷崷崒，草木蒙笼，实黔中之绝险也。郡之东隅提溪小路，悬崖直下，俯瞰城市。其水
银山、草子坪诸苗，往往假道于此，跃马鸣金，出没如
猿猱焉。其平寨斗崖路，则峻岭摩空，丛林蔽日，皆诸
苗巢窟。虽营垒戍卒，星罗碁峙，然堤防一弛，而孤郡
斗绝，将不免于蹂躏矣。明嘉靖中，铜仁镇筸苗倡乱，
总督张岳集两省官议之，佥谓“林箐深密，累讨无功，
抚之便。即不听抚，以兵戍守之，使不出掠可也。”岳不
从。既而出兵不利，苗陷印江、石阡，全黔为之震动。大
率苗地不过百五十里，苗民不及数千，而敢屡拒官
军者，以奸民为之间谍，土官为之囊橐也。有奸民以
为耳目，其出必有所获；有土官以为窝容，故其败必
有所归。能严绝此二者，则苗患可息矣。